bergflettefamilien
Store norske leksikon,Biologi,Planteriket,Dekkfrøete planter,Tofrøbladete planter,Skjermplanteordenen,Bergflettefamilien
Bergflettefamilien er en plantefamilie innen klassen tofrøbladete planter og består mest av tropiske vedaktige arter med små blomster i skjerm.
Beskrivelse Familien omfatter trær, busker og klatreplanter og noen urter. Bladene er spredtstilte, hånd- eller fjærdelte eller sammensatte. Blomstene er små, 5-tallige og sitter i skjerm, hode eller sammensatte blomsterstander. Frukten er et bær eller en steinfrukt, ofte med flere frø. Utbredelse Familien omfatter rundt 1450 arter i 43 slekter, hvorav de fleste er tropiske og noen få vokser i tempererte områder. Norge har kun to viltvoksende arter i familien, klatreplanten bergflette og urten skjoldblad. Systematikk Familien hører til skjermplanteordenen og er nærmest beslektet med skjermplantefamilien. Bruk Familien omfatter kjente planter brukt i naturmedisin som ginseng og russisk rot. I asiatiske land brukes udo (Aralia cordata) og andre arter av Aralia i mat og drikke. I Norge brukes arter av bergflette som stueplante og utendørs prydplante. Staudearalia (Aralia racemosa) dyrkes utendørs, mens japanfatsia (Fatsia japonica) og arter av Schefflera brukes som stueplanter. Les mer i Store norske leksikon blomsterplanter ginseng bergflette skjoldblad Aralia Fatsia Panax Schefflera